Reacție dură după ce s-a spus că Marius Șumudică l-ar putea înlocui pe Ioan Ovidiu Sabău la U Cluj: ”O lipsă de respect!”
Chiar dacă sunt șanse din ce în ce mai mari ca Marius Șumudică să ajungă pe banca Rapidului, în ultimele zile s-a vehiculat că antrenorul ar putea prelua-o pe Universitatea Cluj.
La conferința de presă premergătoare meciului cu Dinamo, Ioan Ovidiu Sabău, antrenorul ”Șepcilor Roșii”, a vorbit despre aceste zvonuri și a recunoscut că are anumite informații potrivit cărora există un sâmbure de adevăr.
Cristi Dulca: ”O lipsă de respect față de Sabău!”
Cristi Dulca a avut o reacție dură și a catalogat apariția zvonurilor cu privire la venirea lui Marius Șumudică pe banca ”Șepcilor Roșii” în locul lui Ioan Ovidiu Sabău o lipsă de respect la adresa celui din urmă.
Chiar dacă, în ciuda investițiilor făcute la echipă, U Cluj a avut un sezon mai slab comparativ cu stagiunea precedentă, Dulca este de părere că Sabău este cea mai bună opțiune pentru gruparea din Ardeal.
”Am citit în presă, mi se pare lipsă de respect să apară astfel de zvonuri cum că se negociază cu alt antrenor, mai ales că el e antrenorul echipei, dar U Cluj nu traversează o perioadă bună.
Eu cred că Sabău e opțiunea cea mai bună pentru echipă. Înfrângerea lui Dinamo o va duce din nou în Liga 2, ceea ce nu e ok, eu îmi doresc să rămână în prima ligă pentru că e un club de tradiție.
S-au făcut foarte multe investiții la U Cluj, sunt salarii foarte bune. Văd pe final de sezon echipe care parcă sunt în vacanță prematur și jucători care nu mai au motivație. Farul a pierdut cu 1-4 cu Sepsi, ceea ce nu s-ar întâmpla în sezonul regulat. Nu îi mai văd motivațu, cu ambiție. Nici suporterii nu sunt foarte mulțumiți de ceea ce se întâmplă la U Cluj. Anul trecut au pierdut finala Cupei la penalty-uri, sezonul ăsta a fost mult mai slab. E obligatorie o victorie cu Dinamo, pentru că și jocul echipei și jucătorii trebuie să spele acest campionat.
Sunt zvonuri, dar până când nu se vor materializa eu nu cred (n.r. că Dani Coman va deveni președintele Universității Cluj). Cel care hotărăște este Emil Boc. Nu pune antrenorii, dar el are ultimul cuvânt. El este omul care a susținut echipa și pentru asta îl apreciez. Faptul că se vehiculează nume de antrenori atâta vreme cât este Sabău, mie mi se pare o lipsă de respect, nu este corect față de el, pentru că de când a venit la echipă, mie mi-a plăcut cum a jucat.
I-a dat o identitate, ca joc s-a văzut clar mâna lui Neluțu. Când a plecat și a venit Toni Petrea, echipa a avut o scădere, după ce a revenit Neluțu, echipa a început să joace cam ce a jucat în primul mandat al lui Neluțu. Mie mi se pare lipsă de respect, îl apreciez extrem de mult pe Neluțu, nu e normal să se vehiculeze nume. Termină campionatul, stați la masă, pui alt antrenor și cu asta basta, nu să apară în ziare că vine nu știu cine”, a spus Cristi Dulca la Digi Sport.
Ioan Ovidiu Sabău: ”Cineva din club a discutat cu un anumit om care a promis că îl aduce pe Șumudică!”
”Dați-mi voie să cred că e posibil să fie și adevărat acest zvon. Să clarific un lucru, contractul meu este pe doi ani de zile. Este o clauză de reziliere. Dacă eu voi pleca, sunt obligat să plătesc o sumă de bani, dacă ei mă dau afară, plătesc o sumă de bani.
Acum, dacă clubul consideră că nu mai sunt potrivit sau că sunt alții mai potriviți pentru acest club, eu renunț la această clauză, ei au această libertate, nu sunt obligați. Teama asta că nu se poate rezilia cu Sabău nu există. Să nu se interpreteze că ei nu vor să renunțe la mine pentru că au o clauză.
Nu, eu renunț la acea clauză. Dacă există un antrenor care poate ridica nivelul, să ducă la alt nivel, renunț la acea clauză. Acel zvon, din păcate, este adevărat din punctul meu de vedere. Și eu am niște informații că s-a luat legătura cu Șumudică. Posibil ca un om să vină în club, nu vă spun și funcția, cunosc acea persoană, iar acea persoană a făcut niște promisiuni că îl poate aduce pe Șumudică și va negocia cu el să vină.
Ăsta e adevărul, nu trebuie să ne ascundem. Informația pe care o am sper să fie corectă, dar am de la o sursă de încredere. Cineva din club a discutat cu un anumit om care a promis că îl aduce pe Șumudică. S-a luat în considerare acest aspect. Nu l-am întrebat acest lucru pe Șumudică, nu pot să răspund.
Eu știu situația prezentă, este un sâmbure de adevăr despre ce s-a scris în legătură cu posibilitatea ca Șumudică să vină la Universitatea Cluj. Pe mine nu mă afectează absolut deloc, mă interesează să ies cu capul sus”, a spus Ioan Ovidiu Sabău la conferința de presă.
Urmăriți SPORT.RO și pe Google News